玉钩赋（以常协政经故无朓朒为韵）
纥干俞 (Tang)
日云暮矣。月出之光。始如钩而可辨。亦方蛾而乍扬。太阴表精。知就盈之所渐。司历纪候。见哉生之有常。原乎内职既修。阴事允叶。故得启临照于品类。彰运行于纪牒。尚迷山桂之丛。稍应阶蓂之荚。沈碧水以辉动。挂珠帘而影接。孤悬亳野。狼衔虚贵于殷年。回烛汾阴。鼎见方惭于汉叶。高疑雪映。朗若冰净。怀远戍于虚弓。望征人于破镜。将以洞纤芒而并深鉴。符阴德而昭圣政。岂比夫空惊思妇之心。载发诗人之咏。彼锵佩鸣环之似。瑶阶玉砌之庭。徘徊瞻乎爽朗。晼晚俟其清荧。披雾才升。绡幕误传于盈手。流天未满。窗徒讶其分形。奚必效重轮之庆。表三珥之灵。然后可以光帝典而耀祥经者哉。是知沦精蟾兔。亦此之故。比质瑾瑜。其美何无。所以澄清景于天杪。荡浮埃于物表。倏周流于皓璧。渐泛滥于灵沼。千门始丽以涓涓。午夜俄分而皎皎。礼有让遂成其魄。政以齐勿谓之朓。昔也示冲于朏。谪见乎朒。谅无徵于次舍。斯有斁乎迟速。今圣后垂统。纤阿为仆。本其位于西方。正其居于北陆。明大易致远之义。合升歌向中之目。夫然则罔差于常度。所以集帝台之祉福。